በአምራችና ግንባታ ዘርፍ የተሰማሩ ውዝፍ ዕዳ ያለባቸው ግብር ከፋዮች ቅጣታቸው መነሳቱን የገቢዎች ሚኒስቴር አስታወቀ፡፡
ባሕር ዳር፡ መጋቢት 01/2012 ዓ.ም (አብመድ) የገቢዎች ሚኒስቴር በአምራችና በግንባታ ዘርፍ ከተሰማሩ ግብር ከፋዮች ጋር ተወያይቷል፡፡በአምራችና በግንባታ ዘርፎች የተሰማሩ ባለሀብቶች ከግብር አወሳሰን ጋር ተያይዞ ያለባቸውን ውዝፍ ዕዳ አከፋፈል በተመለከተ ተደጋጋሚ ጥያቄዎች ያቀርቡ እንደነበር ያስታወሰው ሚኒስቴሩ ችግሮቹን በትኩረት በመመልከት መፍትሔ መስጠቱን አስታውቋል፡፡የግል ዘርፉ ማደግ ለሀገር ምጣኔ ሀብት ከፍተኛ አስተዋፅኦ እንዳለው ያመለከቱት የገቢዎች ሚኒስትሯ ወይዘሮ አዳነች አቤቤ ‹‹ይህ የሚሆነዉ መንግሥት ተገቢውን ድጋፍ ሲያደርግ ነው›› ብለዋል፡፡ ውዝፍ ዕዳ ያለባቸው ግብር ከፋዮች ‹ክሊራንስ› እና የባንክ ዋስትና ሳያቀርቡ ዕዳቸውን እንዳይከፍሉ የሚያስገድደውን አሠራር በማስቀረት ግብር ከፋዮች የባንክ ዋስትና ሳያቀርቡ ከሚኒስቴሩ ክሊራንስ በማግኘት ውዝፍ ዕዳቸዉን በተራዘመ የጊዜ ገደብ መክፈል እንዲችሉ እንደተደረገም ነው የገለጹት፡፡ ‹‹ግብር ከፋዮች የነበረባቸው ቅጣት ሙሉ በሙሉ እንዲሠረዝም አስተዳደራዊ ርምጃ ተወስዷል›› ብለዋል ሚኒስትሯ፡፡የመፍትሔ አቅጣጫው የተቀመጠው በማምረትና በግንባታ ዘርፎች የተሰማሩ ባለሀብቶችን ለማበረታታትና በድርጅቶቹ ውስጥ ተቀጥረው ያሉ ሠራተኞች እንዳይበተኑ ታስቦ እንደሆነም ሚንስትሯ መናገራቸውን የገቢዎች ሚኒስቴር በማኅበራዊ ገጹ አስነብቧል፡፡በውይይቱ የተሳተፉት አምራችና የግንባታ ዘርፉ ግብር ከፋዮችም ለማበረታታት እና ለመደገፍ በሚኒስቴሩ በኩል የተወሰደው እርምጃ የሚበረታታ መሆኑን ገልጸው ከሐሰተኛ ደረሰኝ እና ከሰነድ አያያዝ ጋር የሚነሱ ችግሮች በደንብ እንዲታዩ አሳስበዋል፡፡ ከግብር አከፋፈል ጋር በተያያዘ የሰነድ አያያዝና የሐሰተኛ ደረሰኝ ዋነኛ ችግሮች መሆናቸውን ያነሱት ተሳታፊዎቹ ሐሰተኛ ደረሰኝ ነው ተብሎ ውሳኔ ሲሰጥ ተጠያቂው ገዢዉ ብቻ ሳይሆን ሻጩም እንዲሆንም አመልክተዋል፡፡ የየትኛው በጀት ዓመት የግብር ዕዳ እና የየትኞቹ የዘርፉ ግብር ከፋዮች የግብር ዕዳ እንደተሰረዘ ግን በግልጽ አልተመላከተም፡፡